Author: Zuzana Gajdošová

ZÁKON
z................ 2012,

ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa dopĺňajú niektoré zákony

Národná rada Slovenskej republiky sa uzniesla na tomto zákone:

Čl. I

Zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení zákona č. 82/2005 Z. z., zákona č. 350/2005 Z. z., zákona č. 538/2005 Z. z., zákona č. 660/2005 Z. z., zákona č. 282/2006 Z. z., zákona č. 518/2007 Z. z., zákona č. 662/2007 Z. z., zákona č. 489/2008 Z. z., zákona č. 192/2009 Z. z., zákona č. 345/2009 Z. z., zákona č. 132/2010 Z. z., zákona č. 133/2010 Z. z., zákona č. 34/2011 Z. z. a zákona č. 172/2011 Z. z. sa mení a dopĺňa takto:

1.	§ 35 vrátane nadpisu znie:
„§ 35
Všeobecné podmienky
 
	(1) Odber, testovanie, spracovanie, konzervovanie, skladovanie, prenos, transplantáciu alebo distribúciu orgánov, tkanív alebo buniek na účely transplantácie alebo prenosu a vedeckovýskumné ciele môže vykonávať len poskytovateľ na základe povolenia podľa osobitného predpisu. 4)
 
	(2) Na účely tohto zákona
a)	darcovstvo je darovanie ľudských orgánov, tkanív alebo buniek určených na použitie u ľudského príjemcu alebo mimotelové použitie,
b)	odber je proces, ktorým sa orgány, tkanivá alebo bunky odoberajú z tela darcu,
c)	testovanie je vykonávanie sérologických alebo mikrobiologických vyšetrení darcu orgánov, tkanív alebo buniek,
d)	karanténa je stav, keď je odobraté tkanivo alebo bunka izolovaná fyzicky či iným účinným spôsobom, kým sa čaká na rozhodnutie o udelení súhlasu na jeho humánne použitie alebo odmietnutie,
e)	spracovanie predstavuje všetky úkony pri príprave, manipulácii, konzervácii a balení tkanív a buniek určených na použitie u ľudského príjemcu alebo mimotelové použitie,
f)	konzervácia tkanív alebo buniek je použitie chemických látok, zmien podmienok okolitého prostredia alebo iných prostriedkov na zabránenie biologickému alebo fyzickému znehodnoteniu tkanív alebo buniek,
g)	konzervácia orgánov je použitie chemických látok, zmien podmienok okolitého prostredia alebo iných prostriedkov na prevenciu alebo spomalenie biologickej alebo fyzickej degenerácie orgánov od odberu po transplantáciu,
h)	distribúcia je preprava a dodanie orgánov, tkanív alebo buniek určených na použitie u ľudského príjemcu alebo mimotelové použitie,
i)	prenos tkanív a buniek je proces, pri ktorom sa tkanivá alebo bunky prenášajú do tela príjemcu,
j)	transplantácia je proces, pri ktorom sa orgán prenáša z tela darcu do tela príjemcu za  účelom obnovy určitých funkcií ľudského organizmu,
k)	skladovanie je uchovávanie orgánu, tkaniva alebo bunky alebo produktov z nich vo vhodných kontrolovaných podmienkach až do jeho distribúcie,
l)	orgán je diferencovaná časť ľudského organizmu tvorená rozličnými tkanivami, ktorá si uchováva svoju štruktúru, vaskularizáciu a schopnosť vykonávať fyziologické funkcie s významným stupňom samostatnosti; za orgán sa považuje aj jeho časť, ak sa jej funkcia má využiť na ten istý účel, ako celý orgán v ľudskom organizme a zároveň je zachovaná jej štruktúra a vaskularizácia,
m)	tkanivo predstavujú všetky zložky ľudského tela tvorené bunkami,
n)	bunky sú izolované ľudské bunky alebo súbor ľudských buniek, ktoré nie sú viazané spojivovým tkanivom,
o)	alogénne použitie je odobratie orgánov, tkanív alebo buniek jednej osobe a ich použitie u inej osoby,
p)	autológne použitie je odobratie tkanív alebo buniek jednej osobe a ich použitie u tej istej osoby,
q)	príjemca je osoba, do ktorej tela sa vkladá orgán, tkanivo alebo bunky,
r)	darca je živá osoba alebo mŕtva osoba, z ktorej tela sa odoberajú orgány, tkanivá alebo bunky určené na účely prenosu, transplantácie alebo vedeckovýskumné ciele,
s)	závažná nežiaduca udalosť je akýkoľvek nežiaduci a neočakávaný jav súvisiaci s ktorýmkoľvek štádiom reťazca počnúc darcovstvom po transplantáciu, ktorý by mohol viesť k prenosu prenosnej choroby, k úmrtiu alebo ku vzniku život ohrozujúceho stavu alebo stavu zdravotného postihnutia alebo invalidity darcu alebo príjemcu, alebo ktorý by mohol vyústiť do hospitalizácie alebo choroby alebo do ich predĺženia,
t)	závažná nežiaduca reakcia je neúmyselná odozva vrátane prenosnej choroby u žijúceho darcu alebo u príjemcu, ktorá by mohla súvisieť s ktorýmkoľvek štádiom reťazca počnúc darcovstvom po transplantáciu, ktorá je smrteľná, život ohrozujúca, spôsobuje zdravotné postihnutie alebo invaliditu alebo ktorá vyúsťuje do hospitalizácie alebo choroby alebo ich predlžuje,
u)	pracovné postupy sú písomné pokyny opisujúce jednotlivé kroky špecifického procesu vrátane materiálov a metód, ktoré sa majú použiť, a očakávaného výsledku,
v)	vysledovateľnosť je schopnosť lokalizovať a identifikovať orgán v každom štádiu reťazca počnúc darcovstvom po transplantáciu alebo likvidáciu vrátane schopnosti identifikovať darcu a organizáciu vykonávajúcu odber, identifikovať príjemcu v transplantačnom centre a lokalizovať a identifikovať všetky relevantné informácie neosobného charakteru, ktoré súvisia s materiálmi prichádzajúcimi do kontaktu s týmto orgánom,
w)	charakteristika darcu je súbor relevantných informácií o darcovi potrebných na zhodnotenie jeho vhodnosti pre darcovstvo orgánu s cieľom vykonať primerané posúdenie rizika a znížiť riziko pre príjemcu na minimum a zoptimalizovať prideľovanie orgánov,
x)	charakteristika orgánu je súbor relevantných informácií o orgáne potrebných na zhodnotenie jeho vhodnosti, aby bolo možné vykonať primerané posúdenie rizika a minimalizovať riziko pre príjemcu a zoptimalizovať prideľovanie orgánov,
y)	likvidácia je konečné umiestnenie orgánu, ak sa nepoužije na transplantáciu
z)	systémom kvality je organizačná štruktúra, definované povinnosti, postupy, procesy a zdroje na zavedenie riadenia kvality zahŕňajúce všetky činnosti, ktoré priamo alebo nepriamo prispievajú ku kvalite, 
aa)	overovaním je zavedenie dôkazovej dokumentácie, ktorá poskytuje vysoký stupeň istoty, že určitý proces, časť zariadenia alebo prostredie bude sústavne produkovať produkt, ktorý spĺňa svoje vopred určené špecifikácie a kvalitatívne parametre; pritom sa proces overuje na účely hodnotenia výkonu systému, ak ide o jeho efektívnosť v súvislosti s určeným využitím, 
ab) kritickým postupom je postup s možným účinkom na kvalitu alebo bezpečnosť orgánov alebo postup, pri ktorom sa zaobchádza s orgánmi. 

	(3) Poskytovateľ ústavnej zdravotnej starostlivosti si môže so súhlasom ministerstva zdravotníctva zriadiť transplantačné centrum, ktoré vykonáva výkony spojené s odberom, distribúciou a prenosom orgánov príjemcovi; súčasťou povolenia je zoznam výkonov, ktoré môže transplantačné centrum vykonávať.
 
	(4) Fyzické osoby a právnické osoby, ktoré sa zaoberajú ľudskými tkanivami a bunkami, sú povinné hlásiť všetky dôležité informácie poskytovateľovi podľa § 35 ods. 1 a 3 na účely uľahčenia vysledovateľnosti tkanív a buniek a zaistenia kontroly ich kvality a bezpečnosti.
  
	(5) Darcovstvo orgánov, tkanív alebo buniek je dobrovoľné a bezplatné. Darcovi sa poskytne náhrada preukázaných výdavkov na cestovné, ubytovanie a stravné podľa osobitného predpisu^40a) a finančná náhrada straty príjmu,^40b) ktoré mu vznikli v súvislosti s odberom orgánov, tkanív alebo buniek. 

	(6) Odobratie, prenos tkanív a buniek alebo transplantácia orgánov s cieľom finančného zisku alebo iného majetkového prospechu sú zakázané.
 
	(7) Výmena orgánov s tretími krajinami sa povoľuje, ak orgány
a) môžu byť vysledovateľné od darcu po príjemcu a naopak,
b) spĺňajú požiadavky ustanovené v tomto zákone.

		(8) Pri všetkých úkonoch darcovstva a transplantácie orgánov musí byť zabezpečená úplná a účinná ochrana osobných údajov darcu aj príjemcu.^20) ^52ac)“.

Poznámka pod čiarou k odkazu 40b znie:
„^40b) § 72 vyhlášky Ministerstva spravodlivosti Slovenskej republiky č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy v znení neskorších predpisov.“.

2.	Nadpis pod § 36 znie: 

„§ 36
Odoberanie orgánov alebo odoberanie tkanív a buniek z tiel živých darcov“.

3.	V § 36 ods. 4 sa slová „tkaniva alebo bunky a jeho prenosu príjemcovi“ nahrádzajú slovami „a transplantácie“.

4.	V § 36 ods. 5 sa za slovom „orgánu“ vypúšťa čiarka a slová „tkanív alebo buniek“ a slovo „prenosu“ sa nahrádza slovom „transplantácie“.

5.	V § 37 ods. 1 sa vypúšťajú slová „(§ 43)“.

6.	V § 37 ods. 3 sa za slovom „smrti“ vypúšťa čiarka a slová „ktorý vedie ministerstvo zdravotníctva [§ 45 písm. o)]“ sa nahrádzajú slovami „podľa § 45 ods. 3 písm. a) štvrtého bodu.“.

7.	V § 37 ods. 5 písm. c) sa slová „registri úradu pre dohľad“ nahrádzajú slovami „zozname osôb, ktoré počas života odmietli pitvu.^41ab)“.

Poznámka pod čiarou k odkazu 41ab znie:
„^41ab) § 48 ods. 4 zákona č. 581/2004 Z. z.“.

8.	§ 37 ods. 5 sa dopĺňa písmenom d), ktoré znie:
„d) získať bezodkladne také informácie od príbuzných mŕtveho darcu, ktoré môžu mať vplyv zdravotný stav príjemcu, ak je to možné.“.

9.	V § 39a ods. 1 sa slovo „sledovateľnosti“ nahrádza slovom „vysledovateľnosti“.

10.	V § 39a ods. 8 znie: „(8) Poskytovateľ podľa § 35 ods. 1, ktorý vykonáva vývoz tkanív a buniek mimo územia Slovenskej republiky, musí mať povolenie na tento druh činnosti podľa osobitného predpisu^4) a písomný súhlas Národnej transplantačnej organizácie; o písomný súhlas možno požiadať len na základe požiadavky osoby, ktorá bude vykonávať prenos alebo tkanivového zariadenia pre konkrétneho príjemcu.“.

11.	V § 39b ods. 5 sa slová „Národnom registri darcov“ nahrádzajú slovami „Národnom transplantačnom registri“.

12.	V § 39d ods. 3 sa slová „39c“ nahrádzajú slovami „39g“.

13.	V § 39d ods. 4 sa vypúšťa písmeno a) a v písmene d) sa vypúšťa slovo „orgánov“.

14.	V § 39d sa za odsek 4 vkladá odsek 5, ktorý znie:
„ (5) Ministerstvo zdravotníctva ustanoví všeobecne záväzným právnym predpisom podrobnosti o
a)	charakteristike orgánu a charakteristike darcu, 
b)	označovaní prepravného kontajnera, 
c)	zázname o odobratých orgánoch,
d)	zázname o použitých orgánoch.

15.	Za § 39d sa vkladajú § 39e až 39g, ktoré vrátane nadpisu znejú:

„Povinnosti pri darcovstve, odbere, testovaní, skladovaní alebo distribúcii orgánov

§ 39e

(1) Poskytovateľ podľa § 35 ods. 1 je povinný 
a)	vytvoriť systém vysledovateľnosti všetkých orgánov, ktoré boli odobraté, pridelené a transplantované na území Slovenskej republiky od darcu po príjemcu a naopak s cieľom chrániť zdravie darcov a príjemcov,
b)	uchovávať údaje potrebné na zabezpečenie vysledovateľnosti vo všetkých štádiách reťazca počnúc darcovstvom až po transplantáciu alebo likvidáciu najmenej 30 rokov; tieto údaje sa môžu uchovávať v elektronickej forme, 
c)	vypracovať pred transplantáciou charakteristiku orgánu a charakteristiku darcu; súbor minimálnych a doplnkových údajov o charakteristike orgánov a charakteristike darcu ustanoví ministerstvo zdravotníctva všeobecne záväzným právnym predpisom; o transplantácii orgánu možno uvažovať, ak prevažujú očakávané prínosy pre príjemcu nad rizikom, ktoré predstavujú neúplné údaje o charakteristike orgánov a charakteristike darcu,
d)	overiť pred transplantáciou, či je charakteristika orgánu a darcu kompletná, či boli zachované podmienky konzervácie a distribúcie orgánu,
e)	vytvoriť pracovné postupy pri
1.	overení identity darcu, 
2.	overení údajov o vyjadrení nesúhlasu s darovaním orgánov,
3.	overení kompletnosti charakteristiky orgánu a charakteristiky darcu,
4.	zabezpečovaní včasného prísunu údajov o charakteristike orgánu a charakteristike darcu do transplantačného centra,
5.	odbere, konzervácií, balení orgánov,
6.	distribúcii orgánov, zamerané najmä na zabezpečenie neporušenosti orgánu pri distribúcii a vhodnej doby distribúcie,
7.	zabezpečovaní vysledovateľnosti pri zachovaní ustanovení na ochranu osobných údajov a dôvernosti,
8.	hlásení závažných nežiaducich udalostí a reakcií,
9.	pri riadení závažných nežiaducich udalostí a reakcií.

	(2) Poskytovateľ podľa § 35 ods. 1 je povinný v rámci systému vnútornej kontroly vykonávať primerané kontrolné opatrenia tak, aby prevádzkovanie činností prebiehalo v súlade s týmto zákonom a za podmienok ustanovených v osobitnom predpise.^4)

	(3) Poskytovateľ podľa § 35 ods. 1 je povinný sprístupniť všetky dokumenty týkajúce sa systému kvality pre prípad kontroly vykonávanej ministerstvom zdravotníctva alebo úradom pre dohľad.

 	(4) Poskytovateľ, ktorý vykonáva dovoz orgánov z tretích krajín alebo vývoz orgánov do tretích krajín, musí mať povolenie na tento druh činnosti podľa osobitného predpisu^41a) a  súhlas Národnej transplantačnej organizácie.
	
§ 39f

(1)	Poskytovateľ podľa § 35 ods. 1 je povinný viesť evidenciu o svojich činnostiach a to údaje o
a)	type a množstve odobratých a distribuovaných orgánov,
b)	prijatí alebo odmietnutí orgánu, 
c)	prijatí alebo odmietnutí orgánu príjemcom, 
d)	likvidácii orgánu nevhodného na transplantáciu.

(2)	Poskytovateľ podľa § 35 ods. 1 je povinný viesť záznamy o odobratých orgánoch. 

(3)	Poskytovateľ podľa § 35 ods. 1 je povinný viesť záznamy o použitých orgánoch.  

(4)	Poskytovateľ podľa § 35 ods. 1 je povinný podávať ministerstvu zdravotníctva a Národnej transplantačnej organizácii vždy k 1. marcu nasledujúceho kalendárneho roka výročné správy o
a)	počtoch vykonaných odberov orgánov, 
b)	počtoch transplantovaných orgánov. 

(5)	Poskytovateľ podľa § 35 ods. 1 je povinný bezodkladne podávať ministerstvu zdravotníctva a Národnej transplantačnej organizácii také údaje súvisiace s odberom, spracovaním, distribúciou a transplantáciou orgánov, o ktoré ministerstvo zdravotníctva alebo Národná transplantačná organizácia požiada.

(6)	Poskytovateľ podľa § 35 ods. 1 je povinný bezodkladne oznamovať každú informáciu o závažnej nežiaducej reakcii a závažnej nežiaducej udalosti, ktorá môže ovplyvniť kvalitu a bezpečnosť orgánu a ktorá môže súvisieť s testovaním, odberom, konzerváciu a prevozom orgánu, ako aj akúkoľvek závažnú nežiaducu reakciu spozorovanú počas transplantácie alebo po nej, Národnej transplantačnej organizácii; ak ide o poskytovateľa vykonávajúceho odber alebo distribúciu orgánu oznamuje tieto informácie aj transplantačnému centru.   

(7)	Poskytovateľ podľa § 35 ods. 1 je povinný poskytovať Národnej transplantačnej organizácii a ministerstvu zdravotníctva súhrnné oznámenie závažných nežiaducich reakcií a závažných nežiaducich udalostí do 31. marca roka nasledujúceho po roku, v ktorom sa závažná nežiaduca reakcia a závažná nežiaduca udalosť vyskytla. 

(8)	Ak bol orgán poskytnutý transplantačnému centru mimo územia Slovenskej republiky, informácie podľa ods. 6, informácie o charakteristike darcu a charakteristike orgánu a informácie potrebné na zabezpečenie vysledovateľnosti orgánov sa poskytujú aj tomuto transplantačnému centru.

(9)	Poskytovateľ podľa § 35 ods. 1 zabezpečí zavedenie postupu, ktorý mu umožní zrušiť distribúciu a použitie orgánov, ktoré môžu súvisieť s nežiaducou udalosťou alebo reakciou.

(10)	Poskytovateľ podľa § 35 ods. 1 musí zachovať anonymitu medzi darcom a príjemcom a jeho rodinou. 

(11)	Poskytovateľ podľa § 35 ods. 1 zabezpečuje, aby balenia orgánov spĺňali požiadavky vedeckého a technického pokroku.

§ 39g

	(1) Ak poskytovateľ podľa § 35 ods. 1 nevykonáva niektorú z činností uvedených v § 35 ods. 1, na takéto činnosti je povinný uzatvárať zmluvy s tretími stranami.

	(2) Poskytovateľ podľa § 35 ods. 1 je povinný viesť evidenciu zmlúv uzatvorených s tretími stranami podľa odseku 1.

	(3) V zmluvách uzavretých medzi poskytovateľom podľa § 35 ods. 1 a tretími stranami sa špecifikujú povinnosti tretích strán a podrobné postupy.

	(4) Poskytovateľ podľa § 35 ods. 1 predloží kópie zmlúv uzavretých s tretími stranami ministerstvu zdravotníctva na základe jeho žiadosti.“.

16.	  V § 45 ods. 2 tretia veta sa na konci pripájajú slová „okrem  Národného transplantačného registra.“. 

17.	V § 45 sa za odsek 2 vkladajú nové odseky 3 a 4, ktoré znejú:
„(3) Ministerstvo zdravotníctva je zriaďovateľom Národnej transplantačnej organizácie,^52ab) ktorá 
a)	vedie Národný transplantačný register, ktorého súčasťou sú 
1.	čakacie listiny na transplantácie všetkých orgánov,
2.	register živých darcov, ^20) ^52ac) 
3.	register ostatných darcov,
4.	register osôb, ktoré vyjadrili počas svojho života nesúhlas s odobratím orgánov, tkanív a buniek po smrti,
b)	vedie záznamy o činnosti poskytovateľov vykonávajúcich odber a záznamy o činnosti transplantačných centier vrátane celkových počtov žijúcich a mŕtvych darcov, ako aj typoch a počtoch odobratých orgánov, tkanív a buniek, transplantovaných orgánov, prenesených tkanív a buniek a zlikvidovaných orgánov, tkanív a buniek,
c)	koordinuje na vnútroštátnej úrovni činnosti súvisiace s výkonom transplantácií orgánov,
d)	spravuje transplantačný informačný systém,
e)	dohliada na výmeny orgánov s inými členskými štátmi a s tretími krajinami, 
f)	vypracováva ročnú správu o činnostiach uvedených v písmene b) a sprístupňuje ju verejnosti, 
g)	vedie aktualizovaný zoznam organizácií vykonávajúcich odber a aktualizovaný zoznam transplantačných centier a tkanivových zariadení,
h)	je povinná vytvoriť systém vysledovateľnosti všetkých orgánov, ktoré boli odobraté, pridelené a transplantované na území Slovenskej republiky od darcu po príjemcu a naopak,
i)	je povinná zaviesť identifikačný systém darcov a príjemcov, ktorým bude možné identifikovať každé darcovstvo a každý orgán a príjemcu, ktorý s ním súvisí a opatrenia na zabezpečenie dôvernosti a bezpečnosti údajov,
j)	vykonáva činnosť referenčného a kontrolného laboratória s celoslovenskou pôsobnosťou, vyšetrujúceho ľudské leukocytárne antigény,
k)	udeľuje na základe žiadosti písomný súhlas na vývoz tkaniva alebo bunky mimo územia Slovenskej republiky ak
1. cieľom vývozu je prenos, 
2. nie je príjemca na území Slovenskej republiky; vzor žiadosti ustanoví ministerstvo zdravotníctva všeobecne záväzným právnym predpisom,
l)	uchováva údaje pre plnú vysledovateľnosť najmenej 30 rokov od darcovstva; tieto údaje sa môžu uchovávať v elektronickej forme,
m)	je povinná pri hlásení závažných nežiaducich reakcií a udalostí, ktoré môžu ovplyvniť kvalitu a bezpečnosť orgánov a ktoré možno pripísať testovaniu, charakteristike, odberu, konzervácii a prevozu orgánov, ako aj akejkoľvek závažnej nežiaducej reakcie spozorovanej počas transplantácie alebo po nej, ktorá môže s týmito úkonmi súvisieť postupovať koordinovane so systémom oznamovania hlásení nežiaducich udalostí a reakcií, ktoré môžu ovplyvniť kvalitu a bezpečnosť tkanív a buniek^52ad). 

(4) Zoznam osobných údajov, účel ich spracovávania a okruh dotknutých osôb v Národnom transplantačnom registri je ustanovený v prílohe č. 2.
 
(5) Správca Transplantačného informačného systému zabezpečuje okamžité spojenie všetkých poskytovateľov podľa § 35 ods.1 s Národnou transplantačnou organizáciou; prístup do tejto aplikácie na webovom sídle je autorizovaný; akýkoľvek nepovolený prístup k údajom alebo systémom umožňujúcim identifikáciu darcu alebo príjemcu je zakázaný.“.

Doterajšie odseky 3 až 10 sa označujú ako 5 až 12.

Poznámky pod čiarou k odkazom 52ab až 52ad znejú:	
„^52ab) § 21 ods. 5 písm. b) zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.
^52ac) Zákon č. 540/2011 Z. z. o štátnej štatistike v znení neskorších predpisov.
^52ad) § 4 Nariadenia vlády Slovenskej republiky č. 622/2007, ktorým sa ustanovujú podrobnosti o spracovaní, uschovaní, skladovaní alebo distribúcii tkanív a buniek a o hlásení a vyšetrovaní nežiaducich reakcií a udalostí a prijatých opatreniach.“.

18.	V § 45 ods. 5 sa v úvodnej vete slovo „39d“ nahrádza slovom „39g“.

19.	V § 45 sa ods. 5 dopĺňa písmenami g) až o), ktoré znejú: 
„g) podľa potreby udelí, pozastaví alebo zruší povolenia pre organizácie vykonávajúce odber alebo transplantačné centrá alebo zakáže organizáciám vykonávajúcim odber alebo transplantačným centrám vykonávať ich činnosť, ak sa kontrolnými opatreniami preukáže, že tieto organizácie alebo centrá nespĺňajú požiadavky podľa tohto zákona,
h)	podáva informácie na žiadosť iného členského štátu alebo Európskej komisie o  vnútroštátnych požiadavkách na schvaľovanie organizácií vykonávajúcich odber,
i)	 podáva informácie na žiadosť iného členského štátu alebo Európskej komisie o  vnútroštátnych požiadavkách na udeľovanie povolení transplantačným centrám,
j)	zapojí sa vždy, ak je to možné, do siete orgánov zriadenej Európskou komisiou na účely výmeny informácií a skúseností, 
k)	poskytuje na žiadosť Európskej komisie alebo iného členského štátu informácie o zozname organizácií vykonávajúcich odber a transplantačných centier,
l)	je orgánom príslušným na uzatváranie dohôd s protistranami v tretích krajinách na výmenu orgánov,
m)	je orgánom príslušným uzavrieť dohody s európskymi organizáciami na výmenu orgánov, ak tieto organizácie zabezpečia splnenie požiadaviek ustanovených v tomto zákone.“.

20.	V  § 45 ods. 11 sa slovo „39d“ nahrádza slovom „39g“.

21.	V § 47 ods. 1 sa za slovo „predpisov^54)“ vkladajú slová „a iným osobám v zdravotníckych zariadeniach v ich pôsobnosti“.

22.	Za § 49b sa vkladá § 49c, ktorý znie:

„§49c

Do zriadenia Národnej transplantačnej organizácie plní jej úlohy Slovenská zdravotnícka univerzita, okrem úloh podľa § 45 ods. 3 písm. g) a k).“.

23.	Príloha č. 3 sa dopĺňa tretím bodom, ktorý znie: 

„3. Smernica Európskeho parlamentu a Rady 2010/53/EÚ zo dňa 7. júla 2010 o normách kvality a bezpečnosti ľudských orgánov určených na transplantáciu (Ú. v. EÚ L 207, 06.08.2010)“.

 Čl. II

Zákon č. 147/2001 Z. z. o reklame a o zmene a doplnení niektorých zákonov v znení zákona č. 23/2002 Z. z, zákona č. 525/2005 Z. z., zákona č. 282/2006 Z. z., zákona č. 342/2006 Z. z., zákona č. 102/2007 Z. z., zákona č. 648/2007 Z. z., zákona č. 402/2009 Z. z., zákona č. 182/2011 Z. z. a zákona č. 362/2011 Z. z. sa dopĺňa takto:

1.	Príloha sa dopĺňa siedmym bodom, ktorý znie:
„7. Smernica Európskeho parlamentu a Rady 2010/53/EÚ zo dňa 7. júla 2010 o normách kvality a bezpečnosti ľudských orgánov určených na transplantáciu (Ú. v. EÚ L 207, 06.08.2010)“.

Čl. III

Zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zákona č. 720/2004 Z. z., zákona č. 351/2005 Z. z., zákona č. 538/2005 Z. z., zákona č. 282/2006 Z. z., zákona č. 527/2006 Z. z., zákona č. 673/2006 Z. z., zákona č. 18/2007 Z. z., zákona č. 272/2007 Z. z., zákona č. 330/2007 Z. z., zákona č. 464/2007 Z. z., zákona č. 653/2007 Z. z., zákona č. 206/2008 Z. z., zákona č. 284/2008 Z. z., zákona č. 447/2008 Z. z., zákona č. 461/2008 Z. z., zákona č. 560/2008 Z. z., zákona č. 192/2009 Z. z., zákona č. 214/2009 Z. z., zákona č. 8/2010 Z. z., zákona č. 133/2010 Z. z., zákona č. 34/2011 Z. z., zákona č. 250/2011 Z. z., zákona č. 362/2011 Z. z., zákona č. 390/2011 Z. z., zákona č. 512/2011 Z. z. a zákona č. 5/2012 Z. z. sa dopĺňa takto:

1.	Príloha č. 1 sa dopĺňa šiestym bodom, ktorý znie:
„6. Smernica Európskeho parlamentu a Rady 2010/53/EÚ zo dňa 7. júla 2010 o normách kvality a bezpečnosti ľudských orgánov určených na transplantáciu (Ú. v. EÚ L 207, 06.08.2010)“.

Čl. IV

Zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení zákona č. 719/2004 Z. z., zákona č.  353/2005 Z. z., zákona č. 538/2005 Z. z., zákona č. 660/2005 Z. z., zákona č.  25/2006 Z. z.,
zákona č. 282/2006 Z. z., zákona č. 522/2006 Z. z., zákona č. 12/2007 Z. z., zákona č.  215/2007 Z. z., zákona č. 309/2007 Z. z., zákona č. 330/2007 Z. z., zákona č.  358/2007 Z. z., zákona č. 530/2007 Z. z., zákona č. 594/2007 Z. z., zákona č. 232/2008 Z. z., zákona č.  297/2008 Z. z., zákona č.  461/2008 Z. z., zákona č. 581/2008 Z. z., zákona č.  192/2009 Z. z., zákona č. 533/2009 Z. z., zákona č. 121/2010 Z. z., zákona č.  34/2011 Z. z., zákona č. 79/2011 Z. z., zákona č. 97/2011 Z. z., zákona č. 133/2011 Z. z., zákona č.  250/2011 Z. z., zákona č.  362/2011 Z. z. a zákona č.  547/2011 Z. z. sa dopĺňa takto:

1.	V prílohe č. 2 sa doterajší text označuje ako prvý bod a dopĺňa sa druhým bodom, ktorý znie:
„2. Smernica Európskeho parlamentu a Rady 2010/53/EÚ zo dňa 7. júla 2010 o normách kvality a bezpečnosti ľudských orgánov určených na transplantáciu (Ú. v. EÚ L 207, 06.08.2010)“.

Čl. V

Zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení zákona č. 140/2008 Z. z., zákona č. 461/2008 Z. z., zákona č. 540/2008 Z. z., zákona č. 170/2009 Z. z., zákona č. 67/2010 Z. z., zákona č. 131/2010 Z. z., zákona č. 132/2010 Z. z., zákona č. 136/2010 Z. z., zákona č.172/2011 Z. z. a zákona č. 470/2011 Z. z. sa dopĺňa takto:

1.	Príloha č. 9 sa dopĺňa dvadsiatym piatym bodom, ktorý znie:
„25. Smernica Európskeho parlamentu a Rady 2010/53/EÚ zo dňa 7. júla 2010 o normách kvality a bezpečnosti ľudských orgánov určených na transplantáciu (Ú. v. EÚ L 207, 06.08.2010)“.

Čl. VI

	Tento zákon nadobúda účinnosť  27. augusta 2012.